Ġonna pubbliċi, parks u l-kampanja llum kienu miżgħuda b’familji bit-tfal li approfittaw mit-temp sabiħ biex ħarġu jgawdu l-aħħar jum tal-btajjel annwali fl-ewwel ġranet ta’ Novembru. Dawk li dalgħodu rħewlha lejn il-Kitchen Garden f’Sant’Anton kellhom sorpriża sabiħa. It-temp ma setax ikun aħjar għall-btajjel tal-ewwel jiem ta’ Novembru: waqfa nofs triq bejn il-bidu ta’ sena skolastika u l-vaganzi tal-Milied/ Ħafna familji rħewlha lejn il-Ġonna ta’ Sant Anton biex igawdu l-ħin tal-mistrieħ tagħhom. Akkumpanjati mill-ġenituri, nanniet jew qraba tagħhom, dawk fil-Kitchen Garden kellhom ukoll sorpriża mhux mistennija . . . żjara mill-President Marie-Louise Coleiro Preca li fakkret lit-tfal jikkontribwixxu għall-ISTRINA. Il-President saħqet fuq l-importanza li l-Maltin jaħsbu f’xulxin u jkunu solidali ma xulxin. Ħafna mit-tfal urew entużjażmu u qalu li se jagħtu kontribut għal din il-kampanja. L-attivitajiet kienu akkumpanjati minn għadd ta’ face u hand painters, u karattri oħra, mżewwqa ma’ attivitajiet ta’ divertiment għat-tfal. Il-Fondazzjoni Wirt Artna organizzaw rappreżentazzjonijiet storiċi.  Bħalissa fl-iskejjel hemm il-Piggy Banks biex fihom it-tfal iħallu d-donazzjonijiet tagħhom għall-ISTRINA.